title: Sklep (EU) 2018/947 Evropskega parlamenta in Sveta z dne 4. julija 2018 o zagotavljanju nadaljnje makrofinančne pomoči Ukrajini

text:
               6.7.2018

               SL

               Uradni list Evropske unije

               L 171/11

         SKLEP (EU) 2018/947 EVROPSKEGA PARLAMENTA IN SVETA
   z dne 4. julija 2018
   o zagotavljanju nadaljnje makrofinančne pomoči Ukrajini
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 212(2) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   v skladu z rednim zakonodajnim postopkom (1),
   ob upoštevanju naslednjega:

               (1)

               Odnosi med Evropsko unijo (v nadaljnjem besedilu: Unija) in Ukrajino se še naprej razvijajo v okviru evropske sosedske politike (ESP) in vzhodnega partnerstva. Pridružitveni sporazum med Unijo in Ukrajino (2) (v nadaljnjem besedilu: pridružitveni sporazum), ki vključuje poglobljeno in celovito prostotrgovinsko območje, je začel veljati 1. septembra 2017.

               (2)

               Pomladi 2014 se je Ukrajina zavzela za ambiciozen program reform, katerega cilj je stabilizirati gospodarstvo in izboljšati življenje njenih državljanov. Ukrajina in Unija sta skupaj opredelili načrt reform (pridružitveni načrt, ki je bil nazadnje posodobljen marca 2015). Boj proti korupciji ter ustavne, volilne in sodne reforme so med najpomembnejšimi prednostnimi nalogami programa.

               (3)

               Poleg politične podpore je Unija marca 2014 obljubila finančni sveženj v vrednosti več kot 11 milijard EUR za podporo gospodarske stabilizacije in izvajanja reform v Ukrajini, vključno z makrofinančno pomočjo v višini 1,6 milijarde EUR na podlagi Sklepa Sveta 2002/639/ES (3), Sklepa št. 646/2010/EU Evropskega parlamenta in Sveta (4) ter Sklepa Sveta 2014/215/EU (5). Glede na precejšnje potrebe Ukrajine po zunanjem financiranju je bila Ukrajini aprila 2015 dana na voljo dodatna makrofinančna pomoč v višini 1,8 milijarde EUR na podlagi Sklepa (EU) 2015/601 Evropskega parlamenta in Sveta (6).

               (4)

               Od maja 2014 je Ukrajina prejela makrofinančno pomoč Unije v višini 2,81 milijarde EUR, vključno z 1,2 milijarde EUR od 1,8 milijarde EUR, ki je na voljo na podlagi Sklepa (EU) 2015/601. Tretji in zadnji obrok makrofinančne pomoči v višini 600 milijonov EUR na podlagi Sklepa (EU) 2015/601 je bil 18. januarja 2018 preklican, ker Ukrajina ni v celoti upoštevala programa strukturnih reform, povezanega s tem obrokom.

               (5)

               Mednarodni denarni sklad (MDS) je 11. marca 2015 odobril štiriletno ureditev v okviru instrumenta za povečanje financiranja (EFF) za Ukrajino v višini približno 17,5 milijarde USD za podporo programu gospodarskih prilagoditev in reform države, od tega je bil v obdobju med 2015 in 2017 izplačan znesek v višini 8,5 milijarde USD. Ta finančna pomoč MDS je bila dopolnjena z znatno podporo številnih dvostranskih držav partneric, vključno z Unijo, njenimi državami članicami, ZDA, Japonsko in Kanado. Druge mednarodne finančne institucije, kot so Svetovna banka, Evropska banka za obnovo in razvoj in Evropska investicijska banka, so prav tako znatno okrepile svoje dejavnosti za podporo gospodarskim spremembam v Ukrajini.

               (6)

               Po tehnični misiji novembra 2017 je MDS popravil svojo oceno potreb Ukrajine po zunanjem financiranju ter opredelil dodatno vrzel v višini 4,5 milijarde USD za leti 2018 in 2019. Te finančne potrebe so višje od sredstev, ki jih je do zdaj zagotovila mednarodna skupnost, kar vključuje makrofinančno pomoč Unije na podlagi sklepov 2002/639/ES, 646/2010/EU, 2014/215/EU ter (EU) 2015/601.

               (7)

               Novembra 2017 so zaradi še naprej zapletenih gospodarskih in finančnih razmer v Ukrajini ukrajinski organi Unijo zaprosili za dodatno makrofinančno pomoč.

               (8)

               Na zasedanju Pridružitvenega sveta EU-Ukrajina, ki je potekalo 8. decembra 2017, je Unija ponovno potrdila svojo podporo znatnim prizadevanjem Ukrajine za reforme, vključno s finančno pomočjo, vezano na konkreten napredek pri izvajanju reform.

               (9)

               Ker je Ukrajina država, ki jo zajema ESP, bi se morala šteti za upravičenko do makrofinančne pomoči Unije.

               (10)

               Makrofinančna pomoč Unije bi morala biti izreden finančni instrument nevezane in nenamenske plačilnobilančne podpore, namenjene takojšnjim potrebam upravičenke po zunanjem financiranju, in bi morala podpreti izvajanje strateškega programa, ki vsebuje takojšnje odločne ukrepe prilagajanja in strukturnih reform, oblikovane za kratkoročno izboljšanje plačilnobilančnega položaja.

               (11)

               Ker je v plačilni bilanci Ukrajine še vedno znatna vrzel v zunanjem financiranju, ki presega sredstva, ki jih zagotavljajo MDS in druge večstranske institucije, je makrofinančna pomoč Unije Ukrajini v trenutnih izjemnih okoliščinah ustrezen odziv na prošnjo Ukrajine Uniji za podporo njeni gospodarski stabilizaciji v povezavi s programom MDS. Makrofinančna pomoč Unije bi z dopolnjevanjem sredstev iz finančne ureditve MDS podpirala gospodarsko stabilizacijo in program strukturnih reform Ukrajine.

               (12)

               Makrofinančna pomoč Unije bi morala biti namenjena podpori ponovne vzpostavitve vzdržnega stanja v zunanjem financiranju Ukrajine, s čimer bi se podprl njen gospodarski in družbeni razvoj.

               (13)

               Določitev zneska makrofinančne pomoči Unije temelji na celoviti kvantitativni oceni preostalih potreb Ukrajine po zunanjem financiranju in upošteva zmožnost države, da se financira z lastnimi sredstvi, predvsem z mednarodnimi rezervami, ki so ji na voljo. Makrofinančna pomoč Unije bi morala dopolnjevati programe in sredstva, ki jih zagotavljata MDS in Svetovna banka. Pri določanju zneska pomoči se upoštevajo tudi pričakovani finančni prispevki dvostranskih in večstranskih donatorjev, potreba po zagotavljanju pravične porazdelitve bremena med Unijo in drugimi donatorji, drugi instrumenti Unije za zunanje financiranje, ki se že uporabljajo v Ukrajini, in dodana vrednost celotne vključenosti Unije.

               (14)

               Komisija bi morala zagotoviti, da je makrofinančna pomoč Unije pravno in vsebinsko skladna z glavnimi načeli in cilji različnih področij zunanjega delovanja in drugih ustreznih politik Unije ter z ukrepi, sprejetimi v okviru teh področij in politik.

               (15)

               Makrofinančna pomoč Unije bi morala podpirati zunanjo politiko Unije do Ukrajine. Službe Komisije in Evropska služba za zunanje delovanje bi morale v celotnem obdobju zagotavljanja makrofinančne pomoči tesno sodelovati, da bi usklajevale in zagotavljale doslednost zunanje politike Unije.

               (16)

               Makrofinančna pomoč Unije bi morala podpirati zavezanost Ukrajine vrednotam, ki jih deli z Unijo, vključno z demokracijo, pravno državo, dobrim upravljanjem, spoštovanjem človekovih pravic, trajnostnim razvojem in zmanjševanjem revščine, kakor tudi njeno zavezanost načelom odprte in pravične trgovine, ki temelji na pravilih.

               (17)

               Predpogoj za dodelitev makrofinančne pomoči Unije bi moral biti, da Ukrajina spoštuje učinkovite demokratične mehanizme, vključno z večstrankarskim parlamentarnim sistemom, in pravno državo, ter zagotavlja spoštovanje človekovih pravic. Poleg tega bi morali posebni cilji makrofinančne pomoči Unije povečati učinkovitost, preglednost in odgovornost sistemov za upravljanje javnih financ v Ukrajini ter spodbujati strukturne reforme, katerih cilj so podpiranje trajnostne in vključujoče rasti, ustvarjanje novih delovnih mest in fiskalna konsolidacija. Komisija in Evropska služba za zunanje delovanje bi morali redno spremljati izpolnjevanje predpogojev in doseganje navedenih ciljev.

               (18)

               Da bi zagotovili učinkovito zaščito finančnih interesov Unije, povezanih z makrofinančno pomočjo Unije, bi morala Ukrajina izvesti ustrezne ukrepe za preprečevanje in boj proti goljufijam, korupciji in drugim nepravilnostim, povezanim z makrofinančno pomočjo Unije. Poleg tega bi bilo treba sprejeti določbe, na podlagi katerih bi Komisija izvajala nadzor, Računsko sodišče pa revizije.

               (19)

               Sprostitev makrofinančne pomoči Unije ne posega v pristojnosti Evropskega parlamenta in Sveta kot proračunskega organa.

               (20)

               Zneski rezervacij, potrebnih za makrofinančno pomoč Unije, bi morali biti skladni z odobrenimi proračunskimi sredstvi iz večletnega finančnega okvira.

               (21)

               Makrofinančno pomoč Unije bi morala upravljati Komisija. Da bi Evropski parlament in Svet lahko spremljala izvajanje tega sklepa, bi ju morala Komisija redno obveščati o dogajanjih v zvezi s pomočjo in jima posredovati ustrezne dokumente.

               (22)

               Za zagotovitev enotnih pogojev izvajanja tega sklepa bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (7).

               (23)

               Za makrofinančno pomoč Unije bi morali veljati pogoji gospodarske politike, ki se določijo v memorandumu o soglasju. Za zagotovitev enotnih pogojev izvajanja in zaradi učinkovitosti bi bilo treba na Komisijo prenesti pooblastila za pogajanja o teh pogojih z ukrajinskimi organi pod nadzorom odbora predstavnikov držav članic v skladu z Uredbo (EU) št. 182/2011. V skladu z navedeno uredbo bi se moral praviloma uporabljati svetovalni postopek, razen v primerih, ki so določeni v navedeni uredbi. Ob upoštevanju potencialno pomembnega učinka pomoči, višje od 90 milijonov EUR, je primerno, da se za ukrepe, ki ta prag presegajo, uporablja postopek pregleda. Ob upoštevanju zneska makrofinančne pomoči Unije Ukrajini bi se moral za sprejetje memoranduma o soglasju in za kakršno koli zmanjšanje oziroma začasno prekinitev ali ukinitev pomoči uporabljati postopek pregleda –

         SPREJELA NASLEDNJI SKLEP:
   Člen 1
   1.   Unija da Ukrajini na voljo makrofinančno pomoč v višini največ 1 milijarde EUR (v nadaljnjem besedilu: makrofinančna pomoč Unije), da bi podprla gospodarsko stabilizacijo in obsežen načrt reform Ukrajine. Ta pomoč prispeva k pokritju plačilnobilančnih potreb Ukrajine, kot so opredeljene v programu MDS.
   2.   Celotni znesek makrofinančne pomoči Unije se Ukrajini zagotovi v obliki posojil. Na Komisijo se prenese pooblastilo, da v imenu Unije najame potrebna posojila na kapitalskih trgih ali pri finančnih institucijah in nato ta posojila dodeli Ukrajini. Zapadlost posojil v povprečju ne sme presegati 15 let.
   3.   Sprostitev makrofinančne pomoči Unije upravlja Komisija v skladu s sporazumi ali dogovori, sklenjenimi med MDS in Ukrajino, ter v skladu z glavnimi načeli in cilji gospodarskih reform, določenih v pridružitvenem sporazumu, vključno s poglobljenim in celovitim območjem proste trgovine, ki je bilo dogovorjeno v okviru ESP.
   Komisija redno obvešča Evropski parlament in Svet o dogajanjih v zvezi z makrofinančno pomočjo Unije, tudi o njenih izplačilih, in jima pravočasno predloži ustrezne dokumente.
   4.   Makrofinančna pomoč Unije se da na voljo za obdobje dveh let in pol z začetkom na prvi dan po začetku veljavnosti memoranduma o soglasju iz člena 3(1).
   5.   Če se finančne potrebe Ukrajine v obdobju izplačevanja makrofinančne pomoči Unije znatno zmanjšajo v primerjavi z začetnimi napovedmi, Komisija v skladu s postopkom pregleda iz člena 7(2) zmanjša znesek pomoči oziroma pomoč začasno prekine ali ukine.
   Člen 2
   1.   Predogoj za dodelitev makrofinančne pomoči Unije je, da Ukrajina spoštuje učinkovite demokratične mehanizme, vključno z večstrankarskim parlamentarnim sistemom, in pravno državo ter zagotavlja spoštovanje človekovih pravic.
   2.   Komisija in Evropska služba za zunanje delovanje spremljata izpolnjevanje predpogoja iz odstavka 1 v celotnem obdobju izvajanja makrofinančne pomoči Unije.
   3.   Odstavka 1 in 2 se uporabljata v skladu s Sklepom Sveta 2010/427/EU (8).
   Člen 3
   1.   Komisija se v skladu s postopkom pregleda iz člena 7(2) z ukrajinskimi organi dogovori o jasno opredeljenih pogojih gospodarske politike in finančnih pogojih, osredotočenih na strukturne reforme in zdrave javne finance, ki naj veljajo za makrofinančno pomoč Unije in se določijo v memorandumu o soglasju (v nadaljnjem besedilu: memorandum o soglasju), ki vključuje časovni okvir za izpolnjevanje teh pogojev. Pogoji gospodarske politike in finančni pogoji, določeni v memorandumu o soglasju, so skladni s sporazumi ali dogovori iz člena 1(3), vključno s programi makroekonomskega prilagajanja in strukturnih reform, ki jih izvaja Ukrajina ob podpori MDS.
   2.   Namen pogojev iz odstavka 1 je zlasti povečanje učinkovitosti, preglednosti in odgovornosti sistemov za upravljanje javnih financ v Ukrajini, tudi v zvezi z uporabo makrofinančne pomoči Unije. Pri oblikovanju strateških ukrepov se ustrezno upošteva tudi napredek v zvezi z vzajemnim odpiranjem trgov, razvojem pravične trgovine, ki temelji na pravilih, ter drugimi prednostnimi nalogami v okviru zunanje politike Unije. Komisija redno spremlja napredek pri doseganju teh ciljev.
   3.   Podrobni finančni pogoji makrofinančne pomoči Unije se določijo v sporazumu o posojilu, ki ga bodo sklenili Komisija in ukrajinski organi.
   4.   Komisija redno preverja, ali so pogoji iz člena 4(3) še vedno izpolnjeni, med drugim tudi, ali so gospodarske politike Ukrajine v skladu s cilji makrofinančne pomoči Unije. Pri tem Komisija tesno sodeluje z MDS in Svetovno banko ter po potrebi z Evropskim parlamentom in Svetom.
   Člen 4
   1.   Ob upoštevanju pogojev iz odstavka 3 da Komisija makrofinančno pomoč Unije na voljo v dveh posojilnih obrokih. Višina posameznega obroka se določi v memorandumu o soglasju.
   2.   Zneski makrofinančne pomoči Unije se po potrebi oblikujejo v skladu z Uredbo Sveta (ES, Euratom) št. 480/2009 (9).
   3.   Komisija sklene, da bo obroke izplačala, če so izpolnjeni vsi naslednji pogoji:

               (a)

               predpogoj iz člena 2(1);

               (b)

               trajno zadovoljivi rezultati pri izvajanju strateškega programa, ki vsebuje odločne ukrepe prilagajanja in strukturnih reform, podprte z nepreventivnim kreditnim aranžmajem z MDS;

               (c)

               zadovoljivo izvajanje gospodarske politike in finančnih pogojev, dogovorjenih v memorandumu o soglasju.

         Drugi obrok se načeloma ne izplača prej kot v treh mesecih po izplačilu prvega obroka.
   4.   Kadar pogoji iz prvega pododstavka odstavka 3 niso izpolnjeni, Komisija začasno prekine ali ukine izplačilo makrofinančne pomoči Unije. V teh primerih Evropski parlament in Svet obvesti o razlogih za začasno prekinitev ali ukinitev.
   5.   Makrofinančna pomoč Unije se izplača Narodni banki Ukrajine. Ob upoštevanju določb, o katerih se dogovori v memorandumu o soglasju, vključno s potrditvijo preostalih potreb po proračunskem financiranju, se lahko sredstva Unije prenesejo ukrajinskemu ministrstvu za finance kot končnemu upravičencu.
   Člen 5
   1.   Najemanje in dajanje posojil v povezavi s posojilnim delom makrofinančne pomoči Unije se izvedeta v eurih z istim datumom valute, pri čemer Unija ni vključena v spremembe zapadlosti in ni izpostavljena tečajnemu in obrestnemu tveganju ali kakršnemu koli drugemu poslovnemu tveganju.
   2.   Kadar okoliščine to dopuščajo in če Ukrajina za to zaprosi, lahko Komisija sprejme potrebne ukrepe za zagotovitev, da se v posojilne pogoje vključi klavzulo o predčasnem odplačilu, pri čemer se ustrezajoča klavzula vključi tudi v pogoje poslov najemanja posojil.
   3.   Kadar okoliščine dovoljujejo izboljšanje obrestne mere posojila in če Ukrajina za to zaprosi, se lahko Komisija odloči za refinanciranje vseh ali dela prvotno najetih posojil ali prestrukturiranje ustreznih finančnih pogojev. Posli refinanciranja ali prestrukturiranja se izvedejo v skladu z odstavkoma 1 in 4 ter ne učinkujejo na podaljšanje zapadlosti zadevnega posojila ali povečanje zneska neodplačanega kapitala na dan refinanciranja ali prestrukturiranja.
   4.   Vse stroške, ki jih ima Unija v zvezi z najemanjem in dajanjem posojil v skladu s tem sklepom, krije Ukrajina.
   5.   Komisija obvešča Evropski parlament in Svet o dogajanjih v zvezi s posli iz odstavkov 2 in 3.
   Člen 6
   1.   Makrofinančna pomoč Unije se izvaja v skladu z Uredbo (EU, Euratom) št. 966/2012 Evropskega parlamenta in Sveta (10) in Delegirano uredbo Komisije (EU) št. 1268/2012 (11).
   2.   Makrofinančna pomoč Unije se izvaja v okviru neposrednega upravljanja.
   3.   Sporazum o posojilu iz člena 3(3) vsebuje določbe, ki:

               (a)

               zagotovljajo, da Ukrajina redno preverja, ali se financiranje iz proračuna Unije uporablja pravilno, sprejme ustrezne ukrepe za preprečevanje nepravilnosti in goljufij ter po potrebi uporabi pravna sredstva za izterjavo nepravilno porabljenih sredstev, zagotovljenih na podlagi tega sklepa;

               (b)

               zagotovljajo zaščito finančnih interesov Unije, zlasti določitev posebnih ukrepov za preprečevanje goljufij, korupcije in drugih nepravilnosti v zvezi z makrofinančno pomočjo Unije ter za boj proti tem pojavom, v skladu z uredbama Sveta (ES, Euratom) št. 2988/95 (12) in (Euratom, ES) št. 2185/96 (13) ter Uredbo (EU, Euratom) št. 883/2013 Evropskega parlamenta in Sveta (14);

               (c)

               izrecno pooblaščajo Komisijo, vključno z Evropskim uradom za boj proti goljufijam, ali njene predstavnike, da izvajajo preglede, vključno s pregledi in inšpekcijami na kraju samem;

               (d)

               izrecno pooblaščajo Komisijo in Računsko sodiščo, da izvajata revizije v obdobju, ko je makrofinančna pomoč Unije na voljo, in po njem, vključno z revizijami dokumentov in revizijami na kraju samem, kot so operativne ocene; in

               (e)

               zagotavljajo, da je Unija upravičena do predčasnega poplačila posojila, če se ugotovi, da je Ukrajina v zvezi z upravljanjem makrofinančne pomoči Unije vpletena v kakršno koli goljufijo, korupcijo ali katero koli drugo nezakonito dejavnost, ki škodi finančnim interesom Unije.

         4.   Pred izvedbo makrofinančne pomoči Unije Komisija z operativnimi ocenami presodi ustreznost finančnih ureditev, upravnih postopkov ter mehanizmov notranje in zunanje kontrole Ukrajine, ki so pomembni za tako pomoč.
   Člen 7
   1.   Komisiji pomaga odbor. Ta odbor je odbor v smislu Uredbe (EU) št. 182/2011.
   2.   Pri sklicevanju na ta odstavek se uporablja člen 5 Uredbe (EU) št. 182/2011.
   Člen 8
   1.   Komisija Evropskemu parlamentu in Svetu vsako leto do 30. junija predloži poročilo o izvajanju tega sklepa v predhodnem letu, vključno z oceno tega izvajanja. V tem poročilu se:

               (a)

               preuči napredek, dosežen pri izvajanju makrofinančne pomoči Unije;

               (b)

               ocenijo gospodarske razmere in obeti za Ukrajino ter napredek, dosežen pri izvajanju strateških ukrepov iz člena 3(1);

               (c)

               navede povezava med pogoji gospodarske politike, določenimi v memorandumu o soglasju, tekočimi gospodarskimi in fiskalnimi rezultati Ukrajine ter odločitvami Komisije o izplačilu obrokov makrofinančne pomoči Unije.

         2.   Komisija najpozneje dve leti po koncu obdobja razpoložljivosti iz člena 1(4) Evropskemu parlamentu in Svetu predloži poročilo o naknadni oceni, v katerem ovrednoti rezultate in učinkovitost zaključenih ukrepov makrofinančne pomoči Unije ter navede, v kolikšni meri so prispevali k ciljem pomoči.
   Člen 9
   Ta sklep začne veljati tretji dan po objavi v Uradnem listu Evropske unije.

      V Strasbourgu, 4. julija 2018

            Za Evropski parlament

            Predsednik

         A. TAJANI

            Za Svet

            Predsednica

         K. EDTSTADLER

      (1)  Stališče Evropskega parlamenta z dne 13. junija 2018 (še ni objavljeno v Uradnem listu) in odločitev Sveta z dne 26. junija 2018.

      (2)  Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (UL L 161, 29.5.2014, str. 3).

      (3)  Sklep Sveta 2002/639/ES z dne 12. julija 2002 o dodatni makrofinančni pomoči Ukrajini (UL L 209, 6.8.2002, str. 22).

      (4)  Sklep št. 646/2010/EU Evropskega parlamenta in Sveta z dne 7. julija 2010 o zagotavljanju makrofinančne pomoči Ukrajini (UL L 179, 14.7.2010, str. 1).

      (5)  Sklep Sveta 2014/215/EU z dne 14. aprila 2014 o zagotavljanju makrofinančne pomoči Ukrajini (UL L 111, 15.4.2014, str. 85).

      (6)  Sklep (EU) 2015/601 Evropskega parlamenta in Sveta z dne 15. aprila 2015 o zagotavljanju makrofinančne pomoči Ukrajini (UL L 100, 17.4.2015, str. 1).

      (7)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).

      (8)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).

      (9)  Uredba Sveta (ES, Euratom) št. 480/2009 z dne 25. maja 2009 o ustanovitvi Jamstvenega sklada za zunanje ukrepe (UL L 145, 10.6.2009, str. 10).

      (10)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

      (11)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).

      (12)  Uredba Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (UL L 312, 23.12.1995, str. 1).

      (13)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).

      (14)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

      SKUPNA IZJAVA EVROPSKEGA PARLAMENTA, SVETA IN KOMISIJE
      Parlament, Svet in Komisija poudarjajo, da je temeljni pogoj za dodelitev makroekonomske pomoči ta, da država upravičenka spoštuje učinkovite demokratične mehanizme – vključno z večstrankarskim parlamentarnim sistemom – in pravno državo ter zagotavlja spoštovanje človekovih pravic.
      Komisija in Evropska služba za zunanje delovanje spremljata izpolnjevanje tega pogoja v celotnem obdobju izvajanja makrofinančne pomoči Unije.
      Glede na neizpolnjene pogoje o boju proti korupciji in s tem povezani preklic tretjega obroka predhodnega programa makrofinančne pomoči v skladu s Sklepom (EU) 2015/601 Evropski parlament, Svet in Komisija poudarjajo, da bo nadaljnja makrofinančna pomoč pogojena z napredkom v boju proti korupciji v Ukrajini. V ta namen gospodarska politika in finančni pogoji Memoranduma o soglasju, ki bo sklenjen med Evropsko unijo in Ukrajino, med drugim vključujejo obveznosti za okrepitev upravljanja, upravnih zmogljivosti in institucionalne ureditve, zlasti za boj proti korupciji v Ukrajini, predvsem v zvezi s sistemom za preverjanje prijav premoženjskega stanja, preverjanja podatkov o dejanskem lastništvu družb in dobro delujočem specializiranem protikorupcijskem sodišču, v skladu s priporočili Beneške komisije. Pogoji o boju proti pranju denarja in izogibanju davkom se prav tako upoštevajo. V skladu s členom 4(4), če pogoji niso izpolnjeni, Komisija začasno prekine ali ukine izplačilo makrofinančne pomoči.
      Komisija redno obvešča Evropski parlament in Svet o razvoju dogajanj v zvezi s to pomočjo ter jima zagotavlja ustrezne dokumente, ob vsakem izplačilu pa tudi javno poroča o izpolnjevanju vseh pogojev ekonomske politike in finančnih pogojev, povezanih s tem izplačilom, zlasti tistih v zvezi z bojem proti korupciji.
      Evropski parlament, Svet in Komisija opozarjajo, da bi makrofinančna pomoč Ukrajini prispevala k vrednotam, ki jih deli z Evropsko unijo, vključno s trajnostnim in družbeno odgovornim razvojem, ki vodi do ustvarjanja delovnih mest in zmanjševanja revščine ter zavezanosti močni civilni družbi. Komisija spremlja osnutek izvedbenega sklepa Komisije o odobritvi memoranduma o soglasju z analizo pričakovanega socialnega učinka makrofinančne pomoči. V skladu z Uredbo (EU) št. 182/2011 se bo ta analiza predložila Odboru držav članic in se da na razpolago Evropskemu parlamentu in Svetu preko registra o postopkih v odborih.


               6.7.2018

               SL

               Uradni list Evropske unije

               C 238/409

         P8_TA(2016)0500
   Imenovanje člana Računskega sodišča – Juhan Parts
   Sklep Evropskega parlamenta z dne 14. decembra 2016 o imenovanju Juhana Partsa za člana Računskega sodišča (C8-0445/2016 – 2016/0817(NLE))
   (Posvetovanje)
   (2018/C 238/30)

      Evropski parlament,

               —

               ob upoštevanju člena 286(2) Pogodbe o delovanju Evropske unije, v skladu s katerim se je posvetoval s Svetom (C8-0445/2016),

               —

               ob upoštevanju člena 121 Poslovnika,

               —

               ob upoštevanju poročila Odbora za proračunski nadzor (A8-0375/2016),

               A.

               ker je Odbor za računski nadzor ocenil kandidatova priporočila, zlasti glede na zahteve iz člena 286(1) Pogodbe o delovanju Evropske unije;

               B.

               ker je Odbor za proračunski nadzor na seji 5. decembra 2016 poslušal predstavitev kandidata Sveta za člana Računskega sodišča;

               1.

               odobri predlog Sveta, da se Juhan Parts imenuje za člana Računskega sodišča;

               2.

               naroči svojemu predsedniku, naj ta sklep posreduje Svetu in v vednost Računskemu sodišču, kot tudi drugim institucijam Evropske unije in revizorskim organom držav članic.


title: Sklep Sveta (SZVP) 2018/964 z dne 5. julija 2018 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini

text:
               9.7.2018

               SL

               Uradni list Evropske unije

               L 172/3

         SKLEP SVETA (SZVP) 2018/964
   z dne 5. julija 2018
   o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini
   SVET EVROPSKE UNIJE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 31. julija 2014 sprejel Sklep 2014/512/SZVP (1).

               (2)

               Evropski svet je 19. marca 2015 sklenil, da bodo sprejeti potrebni ukrepi za jasno povezanost trajanja omejevalnih ukrepov s celovitim izvajanjem sporazumov iz Minska, z upoštevanjem, da je bilo celovito izvajanje predvideno za 31. december 2015.

               (3)

               Svet je 21. decembra 2017 podaljšal Sklep 2014/512/SZVP do 31. julija 2018, da bi lahko nadalje ocenil izvajanje sporazumov iz Minska (2).

               (4)

               Po oceni izvajanja sporazumov iz Minska Svet meni, da bi bilo treba Sklep 2014/512/SZVP podaljšati za nadaljnjih šest mesecev, da bi lahko Svet nadalje ocenil njihovo izvajanje.

               (5)

               Sklep 2014/512/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Prvi pododstavek člena 9(1) Sklepa 2014/512/SZVP se nadomesti z naslednjim:

      „1.   Ta sklep se uporablja do 31. januarja 2019.“

   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 5. julija 2018

            Za Svet

            Predsednik

         G. BLÜMEL

      (1)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).

      (2)  Sklep Sveta (SZVP) 2017/2426 z dne 21. decembra 2017 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 343, 22.12.2017, str. 77).


title: Sklep Sveta (EU) 2018/965 z dne 6. julija 2018 o finančnih prispevkih držav članic za financiranje Evropskega razvojnega sklada, vključno z drugim obrokom in spremenjenim letnim zneskom za leto 2018

text:
               9.7.2018

               SL

               Uradni list Evropske unije

               L 172/4

         SKLEP SVETA (EU) 2018/965
   z dne 6. julija 2018
   o finančnih prispevkih držav članic za financiranje Evropskega razvojnega sklada, vključno z drugim obrokom in spremenjenim letnim zneskom za leto 2018
   SVET EVROPSKE UNIJE JE –
   ob upoštevanju Pogodbe o Evropski uniji in Pogodbe o delovanju Evropske unije,
   ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1) ter zlasti člena 7 Notranjega sporazuma,
   ob upoštevanju Uredbe Sveta (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad (2), ter zlasti člena 21(3) in (4) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija v skladu s postopkom iz člena 21(3) Uredbe (EU) 2015/323 (v nadaljnjem besedilu: finančna uredba za 11. ERS) do 15. junija 2018 predstavi predlog, v katerem določi znesek drugega obroka prispevka za leto 2018 in spremenjeni letni znesek prispevka za leto 2018, če letni znesek odstopa od dejanskih potreb.

               (2)

               Evropska investicijska banka (EIB) je v skladu s členom 52 finančne uredbe za 11. ERS Komisiji 15. aprila 2018 sporočila posodobljene ocene obveznosti in plačil za instrumente, ki jih upravlja.

               (3)

               Člen 22(1) finančne uredbe za 11. ERS določa, da se pri zahtevkih za prispevke najprej porabijo zneski, določeni v prejšnjih ERS. Zato bi bilo treba zahtevati sredstva v sklopu 10. ERS za EIB ter 11. ERS za Komisijo.

               (4)

               Svet je 20. novembra 2017 sprejel Sklep (EU) 2017/2171 (3), ki določa letni znesek prispevkov držav članic v ERS za leto 2018, in sicer v višini 4 550 000 000 EUR za Komisijo ter v višini 250 000 000 EUR za EIB –

         SPREJEL NASLEDNJI SKLEP:
   Člen 1
   Posamezni prispevki v ERS, ki jih države članice plačajo Komisiji in EIB v okviru drugega obroka za leto 2018, so določeni v razpredelnici, navedeni v Prilogi.
   Člen 2
   Letni znesek prispevkov držav članic v ERS za leto 2018 se spremeni in znaša 4 500 000 000 EUR. Razdeli se na 4 250 000 000 EUR za Komisijo in 250 000 000 EUR za EIB.
   Člen 3
   Ta sklep začne veljati na dan objave v Uradnem listu Evropske unije.

      V Bruslju, 6. julija 2018

            Za Svet

            Predsednik

         G. BLÜMEL

      (1)  UL L 210, 6.8.2013, str. 1.

      (2)  UL L 58, 3.3.2015, str. 17.

      (3)  Sklep Sveta (EU) 2017/2171 z dne 20. novembra 2017 o finančnih prispevkih držav članic za financiranje Evropskega razvojnega sklada, vključno z zgornjo mejo za leto 2019, letnim zneskom za leto 2018, prvim obrokom za leto 2018 ter okvirno in nezavezujočo napovedjo pričakovanih letnih zneskov prispevkov za leti 2020 in 2021 (UL L 306, 22.11.2017, str. 21).

      PRILOGA

                  DRŽAVE ČLANICE

                  Delež za 10. ERS v %

                  Delež za 11. ERS v %

                  2. obrok za leto 2018 (v EUR)

                  Skupaj

                  Komisija
                  11. ERS

                  EIB
                  10. ERS

                  BELGIJA

                  3,53

                  3,24927

                  42 240 510,00

                  3 530 000,00

                  45 770 510,00

                  BOLGARIJA

                  0,14

                  0,21853

                  2 840 890,00

                  140 000,00

                  2 980 890,00

                  ČEŠKA

                  0,51

                  0,79745

                  10 366 850,00

                  510 000,00

                  10 876 850,00

                  DANSKA

                  2,00

                  1,98045

                  25 745 850,00

                  2 000 000,00

                  27 745 850,00

                  NEMČIJA

                  20,50

                  20,57980

                  267 537 400,00

                  20 500 000,00

                  288 037 400,00

                  ESTONIJA

                  0,05

                  0,08635

                  1 122 550,00

                  50 000,00

                  1 172 550,00

                  IRSKA

                  0,91

                  0,94006

                  12 220 780,00

                  910 000,00

                  13 130 780,00

                  GRČIJA

                  1,47

                  1,50735

                  19 595 550,00

                  1 470 000,00

                  21 065 550,00

                  ŠPANIJA

                  7,85

                  7,93248

                  103 122 240,00

                  7 850 000,00

                  110 972 240,00

                  FRANCIJA

                  19,55

                  17,81269

                  231 564 970,00

                  19 550 000,00

                  251 114 970,00

                  HRVAŠKA

                  0,00

                  0,22518

                  2 927 340,00

                  0,00

                  2 927 340,00

                  ITALIJA

                  12,86

                  12,53009

                  162 891 170,00

                  12 860 000,00

                  175 751 170,00

                  CIPER

                  0,09

                  0,11162

                  1 451 060,00

                  90 000,00

                  1 541 060,00

                  LATVIJA

                  0,07

                  0,11612

                  1 509 560,00

                  70 000,00

                  1 579 560,00

                  LITVA

                  0,12

                  0,18077

                  2 350 010,00

                  120 000,00

                  2 470 010,00

                  LUKSEMBURG

                  0,27

                  0,25509

                  3 316 170,00

                  270 000,00

                  3 586 170,00

                  MADŽARSKA

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  NIZOZEMSKA

                  4,85

                  4,77678

                  62 098 140,00

                  4 850 000,00

                  66 948 140,00

                  AVSTRIJA

                  2,41

                  2,39757

                  31 168 410,00

                  2 410 000,00

                  33 578 410,00

                  POLJSKA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGALSKA

                  1,15

                  1,19679

                  15 558 270,00

                  1 150 000,00

                  16 708 270,00

                  ROMUNIJA

                  0,37

                  0,71815

                  9 335 950,00

                  370 000,00

                  9 705 950,00

                  SLOVENIJA

                  0,18

                  0,22452

                  2 918 760,00

                  180 000,00

                  3 098 760,00

                  SLOVAŠKA

                  0,21

                  0,37616

                  4 890 080,00

                  210 000,00

                  5 100 080,00

                  FINSKA

                  1,47

                  1,50909

                  19 618 170,00

                  1 470 000,00

                  21 088 170,00

                  ŠVEDSKA

                  2,74

                  2,93911

                  38 208 430,00

                  2 740 000,00

                  40 948 430,00

                  ZDRUŽENO KRALJESTVO

                  14,82

                  14,67862

                  190 822 060,00

                  14 820 000,00

                  205 642 060,00

                  EU-28 SKUPAJ

                  100,00

                  100,00

                  1 300 000 000,00

                  100 000 000,00

                  1 400 000 000,00


title: Sklep (EU) 2018/1093 Evropskega parlamenta in Sveta z dne 4. julija 2018 o uporabi sredstev Evropskega sklada za prilagoditev globalizaciji na podlagi vloge Francije – EGF/2017/009 FR/Air France

text:
                  7.8.2018

                  SL

                  Uradni list Evropske unije

                  L 200/44

         SKLEP (EU) 2018/1093 EVROPSKEGA PARLAMENTA IN SVETA
         z dne 4. julija 2018
         o uporabi sredstev Evropskega sklada za prilagoditev globalizaciji na podlagi vloge Francije – EGF/2017/009 FR/Air France
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (1) in zlasti člena 15(4) Uredbe,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (2) in zlasti točke 13 Sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     Namen Evropskega sklada za prilagoditev globalizaciji (ESPG) je zagotavljanje podpore delavcem, ki so postali presežni zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize ali nove svetovne finančne in gospodarske krize, in samozaposlenim osebam, ki so iz istih razlogov opustile dejavnost, ter pomoč pri njihovi ponovni vključitvi na trg dela.

                     (2)

                     Sredstva ESPG ne smejo presegati najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 (3).

                     (3)

                     Francija je 23. oktobra 2017 predložila vlogo za uporabo sredstev ESPG v zvezi s presežnimi delavci v podjetju Air France v Franciji. Dopolnila jo je z dodatnimi informacijami, predloženimi v skladu s členom 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG, kakor je določeno v členu 13 Uredbe (EU) št. 1309/2013.

                     (4)

                     Zato bi bilo treba uporabiti sredstva ESPG, da se zagotovi finančni prispevek v višini 9 894 483 EUR za vlogo, ki jo je vložila Francija.

                     (5)

                     Da bi čim bolj skrajšali čas, potreben za uporabo sredstev ESPG, bi se moral ta sklep uporabljati od datuma sprejetja –

               SPREJELA NASLEDNJI SKLEP:

            Člen 1
            V okviru splošnega proračuna Evropske unije za proračunsko leto 2018 se iz Evropskega sklada za prilagoditev globalizaciji uporabi vsota 9 894 483 EUR v odobritvah za prevzem obveznosti in odobritvah plačil.

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 4. julija 2018.

            V Strasbourgu, 4. julija 2018

                  Za Evropski parlament

                  Predsednik

               A. TAJANI

                  Za Svet

                  Predsednica

               K. EDTSTADLER

            (1)  UL L 347, 20.12.2013, str. 855.

            (2)  UL C 373, 20.12.2013, str. 1.

            (3)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: Sklep Komisije z dne 9. avgusta 2018 o ustanovitvi skupine strokovnjakov, ki deluje kot usmerjevalni odbor za ukrepe Unije na področju preprečevanja in zatiranja radikalizacije

text:
                  10.8.2018

                  SL

                  Uradni list Evropske unije

                  C 281/3

         SKLEP KOMISIJE
         z dne 9. avgusta 2018
         o ustanovitvi skupine strokovnjakov, ki deluje kot usmerjevalni odbor za ukrepe Unije na področju preprečevanja in zatiranja radikalizacije
         (2018/C 281/03)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     Za okrepitev prizadevanj za preprečevanje in zatiranje radikalizacije, ki vodi v nasilni ekstremizem in terorizem, ter za izboljšanje usklajevanja in sodelovanja med vsemi zadevnimi deležniki je Komisija s sklepom C (2017) 5149 final z dne 27. julija 2017 (1) ustanovila strokovno skupino Komisije na visoki ravni za vprašanja radikalizacije.

                     (2)

                     Strokovna skupina Komisije na visoki ravni za vprašanja radikalizacije je v končnem poročilu (2), sprejetem 18. maja 2018, navedla več konkretnih priporočil, ki naj bi prispevala k razvoju in izvajanju bolj usmerjenih in učinkovitejših ukrepov za preprečevanje in zatiranje radikalizacije tako na ravni Unije kot v njenih državah članicah. Med priporočili so vzpostavitev mehanizma sodelovanja Unije za zagotovitev okrepljenega usklajevanja med oblikovalci politik, strokovnimi delavci in raziskovalci, tesnejše sodelovanje med različnimi pobudami Unije ter večja vključenost držav članic pri svetovanju o strateških prednostnih nalogah za ukrepe na ravni Unije, katerih cilj je podpreti države članice pri njihovih prizadevanjih za preprečevanje in zatiranje radikalizacije, ki vodi v nasilni ekstremizem in terorizem.

                     (3)

                     Za zagotovitev večje vključenosti držav članic je zato treba ustanoviti skupino strokovnjakov, ki bo delovala kot usmerjevalni odbor za ukrepe Unije na področju preprečevanja in zatiranja radikalizacije (v nadaljnjem besedilu: usmerjevalni odbor), ter opredeliti njene naloge in sestavo.

                     (4)

                     Usmerjevalni odbor bi moral državam članicam zagotoviti možnost, da Komisiji svetujejo glede strateških usmeritev, ki zagotavljajo, da pobude in instrumenti Unije pri preprečevanju in zatiranju vseh oblik nasilnega ekstremizma in terorizma ustrezajo potrebam in zahtevam zadevnih deležnikov v državah članicah in prednostnim nalogam na ravni Unije.

                     (5)

                     Za zbiranje ustreznih evropskih in nacionalnih pogledov ter strokovnega znanja bi morali usmerjevalni odbor sestavljati predstavniki pristojnih organov držav članic na visoki ravni kot polnopravni člani ter Evropska služba za zunanje delovanje (3) in koordinator EU za boj proti terorizmu (4) kot opazovalca v skladu s svojimi institucionalnimi pooblastili. Za člane usmerjevalnega odbora bi bilo treba določiti pravila o razkrivanju informacij.

                     (6)

                     Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (5).

                     (7)

                     Sklep C(2017) 5149 final z dne 27. julija 2017 bi bilo treba razveljaviti –

               SKLENILA:

            Člen 1
            Predmet urejanja
            Ustanovi se skupina strokovnjakov, ki deluje kot usmerjevalni odbor za ukrepe Unije na področju preprečevanja in zatiranja radikalizacije (v nadaljnjem besedilu: usmerjevalni odbor).

            Člen 2
            Naloge
            Usmerjevalni odbor svetuje Komisiji glede:

                        (a)

                        strateških prednostnih nalog in usmeritev na področju sodelovanja Unije pri preprečevanju in zatiranju radikalizacije, ki vodi v nasilni ekstremizem in terorizem,

                        (b)

                        morebitnih vrzeli in možnosti za izboljšanje sodelovanja Unije pri preprečevanju in zatiranju radikalizacije, ki vodi v nasilni ekstremizem in terorizem, ter glede ocenjevanja ukrepov in mehanizmov na ravni Unije.

            Člen 3
            Članstvo

               1.   Usmerjevalni odbor sestavljajo pristojni organi držav članic.

               2.   Organi držav članic imenujejo največ dva predstavnika na visoki ravni in do dva namestnika ter zagotovijo, da imajo njihovi predstavniki visoko raven strokovnega znanja.

            Člen 4
            Predsednik
            Usmerjevalnemu odboru predseduje generalni direktor ali namestnik generalnega direktorja Generalnega direktorata Komisije za migracije in notranje zadeve (v nadaljnjem besedilu: GD HOME).

            Člen 5
            Postopek

               1.   Usmerjevalni odbor deluje na zahtevo svojega predsednika v skladu s horizontalnimi pravili Komisije o strokovnih skupinah (v nadaljnjem besedilu: horizontalna pravila) (6).

               2.   Sestanki usmerjevalnega odbora načeloma potekajo v prostorih Komisije.

               3.   Usmerjevalni odbor se sestane vsaj enkrat letno.

               4.   Enota za podporo in usklajevanje znotraj GD HOME daje administrativno podporo usmerjevalnemu odboru, pripravlja delo v sodelovanju z ustreznimi generalnimi direktorati Komisije, med drugim z zbiranjem strokovnega znanja in izkušenj držav članic, raziskovalcev in strokovnih delavcev v zvezi z razvojem, trendi in potrebo po ukrepanju, ter zagotovi ustrezno spremljanje. Sestankov usmerjevalnega odbora se lahko udeležijo tudi zainteresirani uradniki iz ustreznih služb Komisije.

               5.   V dogovoru s predsednikom lahko usmerjevalni odbor z navadno večino svojih članov odloči, da bodo njegova posvetovanja javna.

               6.   Zapisnik, ki povzema razpravo o vsaki točki dnevnega reda in mnenja usmerjevalnega odbora, je smiseln in popoln. Zapisnik sestavi enota za podporo in usklajevanje, zanj pa je odgovoren predsednik.

               7.   Usmerjevalni odbor svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico do tega, da se mnenju, priporočilu ali poročilu priloži dokument, ki povzema razloge za njihovo stališče.

            Člen 6
            Povabljeni strokovnjaki
            Predsednik lahko povabi strokovnjake s posebnim strokovnim znanjem v zvezi z določeno temo dnevnega reda, da na ad hoc osnovi sodelujejo pri delu usmerjevalnega odbora. Ti strokovnjaki so lahko iz zasebnega ali javnega sektorja.

            Člen 7
            Opazovalci

               1.   Koordinatorju EU za boj proti terorizmu in Evropski službi za zunanje delovanje bi bilo treba v skladu s horizontalnimi pravili z neposrednim povabilom predsednika podeliti status opazovalca.

               2.   Po imenovanju opazovalca imenujeta svoje predstavnike.

               3.   Opazovalcema in njunim predstavnikom lahko predsednik dovoli sodelovati v razpravah usmerjevalnega odbora in prispevati strokovno znanje. Vendar opazovalca in njuni predstavniki nimajo glasovalne pravice in ne sodelujejo pri pripravi priporočil ali nasvetov usmerjevalnega odbora.

            Člen 8
            Poslovnik
            Na predlog predsednika in v dogovoru z njim usmerjevalni odbor z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili (7).

            Člen 9
            Poslovna skrivnost in ravnanje s tajnimi podatki
            Člani usmerjevalnega odbora in njihovi predstavniki ter povabljeni strokovnjaki in opazovalci spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (8) in (EU, Euratom) 2015/444 (9). Če teh obveznosti ne spoštujejo, lahko Komisija sprejme vse ustrezne ukrepe.

            Člen 10
            Preglednost

               1.   Usmerjevalni odbor je vpisan v register strokovnih skupin.

               2.   Kar zadeva sestavo usmerjevalnega odbora, se imena organov držav članic in opazovalcev objavijo v registru strokovnih skupin.

               3.   Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so te informacije objavljene. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (10).

            Člen 11
            Sejnine

               1.   Udeleženci v dejavnostih usmerjevalnega odbora za svoje storitve niso plačani.

               2.   Komisija udeležencem povrne potne stroške in stroške bivanja, povezane z dejavnostmi usmerjevalnega odbora. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka razporeditve sredstev.

            Člen 12
            Sklep C(2017)5149 final z dne 27. julija 2017 se razveljavi.

            V Bruslju, 9. avgusta 2018

                  Za Komisijo

               Dimitris AVRAMOPULOS

                  Član Komisije

            (1)  Sklep Komisije C(2017) 5149 final z dne 27. julija 2017 o ustanovitvi strokovne skupine Komisije na visoki ravni za vprašanja radikalizacije (UL C 252, 3.8.2017, str. 3).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).

            (4)  Deklaracija Evropskega sveta o boju proti terorizmu z dne 25. marca 2004.

            (5)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

            (6)  Sklep Komisije C(2016) 3301 final z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije.

            (7)  Glej člen 17 horizontalnih pravil.

            (8)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

            (9)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

            (10)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).


title: Sklep Evropske centralne banke (EU) 2018/1148 z dne 10. avgusta 2018 o primernosti tržnih dolžniških instrumentov, ki jih je izdala ali zanje v celoti jamči Helenska republika, in razveljavitvi Sklepa (EU) 2016/1041 (ECB/2018/21)

text:
                  17.8.2018

                  SL

                  Uradni list Evropske unije

                  L 208/91

         SKLEP EVROPSKE CENTRALNE BANKE (EU) 2018/1148
         z dne 10. avgusta 2018
         o primernosti tržnih dolžniških instrumentov, ki jih je izdala ali zanje v celoti jamči Helenska republika, in razveljavitvi Sklepa (EU) 2016/1041 (ECB/2018/21)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, člena 18 in druge alinee člena 34.1 Statuta,
         ob upoštevanju Smernice Evropske centralne banke (EU) 2015/510 z dne 19. decembra 2014 o izvajanju okvira denarne politike Eurosistema (ECB/2014/60) (1) (Smernica o splošni dokumentaciji) ter zlasti člena 1(4), naslovov I, II, IV, V, VI in VIII dela 4 in dela 6 Smernice,
         ob upoštevanju Smernice ECB/2014/31 z dne 9. julija 2014 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja ter o spremembi Smernice ECB/2007/9 (2) ter zlasti členov 1(3) in 6(1) in člena 8 Smernice,
         ob upoštevanju naslednjega:

                     (1)

                     V skladu s členom 18.1 Statuta Evropskega sistema centralnih bank in Evropske centralne banke lahko Evropska centralna banka (ECB) in nacionalne centralne banke držav članic, katerih valuta je euro, sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil.

                     (2)

                     Standardni kriteriji in minimalne zahteve glede pragov kreditne kvalitete za ugotovitev primernosti tržnega finančnega premoženja kot zavarovanja za namene operacij denarne politike Eurosistema so določeni v Smernici (EU) 2015/510 (ECB/2014/60) ter zlasti v členu 59 in naslovu II dela 4 navedene smernice.

                     (3)

                     V skladu s členom 1(4) Smernice (EU) 2015/510 (ECB/2014/60) lahko Svet ECB kadar koli spremeni orodja, instrumente, zahteve, kriterije in postopke za izvajanje operacij denarne politike Eurosistema. V skladu s členom 59(6) Smernice (EU) 2015/510 (ECB/2014/60) si Eurosistem pridržuje pravico, da na podlagi vseh informacij, ki so lahko po mnenju Eurosistema pomembne za zagotovitev ustrezne zaščite Eurosistema pred tveganjem, ugotovi, ali izdaja, izdajatelj, dolžnik ali garant izpolnjuje zahteve Eurosistema glede kreditne kvalitete.

                     (4)

                     Z odstopanjem od zahtev Eurosistema glede kreditne kvalitete tržnega finančnega premoženja člen 8(2) Smernice ECB/2014/31 določa, da se Eurosistemov prag kreditne kvalitete ne uporablja za tržne dolžniške instrumente, ki so jih izdale ali zanje v celoti jamčijo institucionalne enote centralnih ravni držav članic euroobmočja, kjer poteka program Evropske unije/Mednarodnega denarnega sklada, razen če Svet ECB odloči, da zadevna država članica ne spoštuje pogojev finančne podpore in/ali makroekonomskega programa.

                     (5)

                     Po izteku predhodnega programa finančne pomoči evropskega instrumenta za finančno stabilnost (EFSF) za Grčijo je svet guvernerjev evropskega mehanizma za stabilnost (EMS) 19. avgusta 2015 odobril sedanji triletni program finančne pomoči Grčiji.

                     (6)

                     Svet ECB je ocenil učinke zgoraj navedenega programa EMS za Grčijo, njegovo neprekinjeno izvajanje in zavezanost grških organov, da ga v celoti izvedejo. Na podlagi te ocene je Svet ECB menil, da Helenska republika spoštuje pogoje programa. Zato je Svet ECB 22. junija 2016 sprejel Sklep Evropske centralne banke (EU) 2016/1041 (ECB/2016/18) (3), s katerim je določil, da so tržni dolžniški instrumenti, ki jih je izdala ali zanje v celoti jamči Helenska republika, ob uporabi posebnih odbitkov zanje ponovno primerni za operacije denarne politike Eurosistema, in določil, da se Helenska republika šteje za državo članico euroobmočja, ki spoštuje program Evropske unije/Mednarodnega denarnega sklada.

                     (7)

                     Člen 1(3) Smernice ECB/2014/31 trenutno določa, da se za namene člena 6(1) in člena 8 navedene smernice Helenska republika šteje za državo članico euroobmočja, ki spoštuje program Evropske unije/Mednarodnega denarnega sklada. Poleg tega člen 8(3) navedene smernice določa, da se za tržne dolžniške instrumente, ki jih je izdala ali zanje v celoti jamči Helenska republika, uporabljajo posebni odbitki, določeni v Prilogi I k navedeni smernici.

                     (8)

                     V skladu s členom 1 sporazuma o finančni pomoči med Evropskim mehanizmom za stabilnost, Helensko republiko, centralno banko Bank of Greece in grškim skladom za finančno stabilnost z dne 19. avgusta 2015 (4) je datum prenehanja sedanjega programa ESM 20. avgust 2018. Zato se od 21. avgusta 2018 Helenska republika ne more več šteti za državo članico euroobmočja, kjer poteka program Evropske unije/Mednarodnega denarnega sklada. Posledično od tega datuma ne bodo več izpolnjeni pogoji za začasno neuporabo Eurosistemovih pragov kreditne kvalitete za tržne dolžniške instrumente, ki jih je izdala ali zanje v celoti jamči Helenska republika, kakor je določeno v členu 8(2) Smernice ECB/2014/31.

                     (9)

                     Zato je Svet ECB odločil, da se od 21. avgusta 2018 za tržne dolžniške instrumente, ki jih je izdala ali zanje v celoti jamči Helenska republika, uporabljajo standardni kriteriji in pragovi kreditne kvalitete Eurosistema ter da bodo za te dolžniške instrumente veljali standardni odbitki, določeni v Smernici Evropske centralne banke (EU) 2016/65 (ECB/2015/35) (5) –

               SPREJEL NASLEDNJI SKLEP:

            Člen 1
            Primernost tržnih dolžniških instrumentov, ki jih je izdala ali zanje v celoti jamči Helenska republika

               1.   Za namene členov 1(3) in 6(1) ter člena 8 Smernice ECB/2014/31 se Helenska republika ne šteje več za državo članico euroobmočja, kjer poteka program Evropske unije/Mednarodnega denarnega sklada.

               2.   Za tržne dolžniške instrumente, ki jih je izdala ali zanje v celoti jamči Helenska republika, se uporabljajo minimalne zahteve Eurosistema glede pragov kreditne kvalitete, kakor so določene v Smernici (EU) 2015/510 (ECB/2014/60) ter zlasti v členu 59 in naslovu II dela 4 navedene smernice.

               3.   Za tržne dolžniške instrumente, ki jih je izdala ali zanje v celoti jamči Helenska republika, se ne uporabljajo več posebni odbitki, določeni v Prilogi I k Smernici ECB/2014/31.

            Člen 2
            Razveljavitev
            Sklep (EU) 2016/1041 (ECB/2016/18) se razveljavi.

            Člen 3
            Končne določbe

               1.   Ta sklep začne veljati 21. avgusta 2018.

               2.   V primeru razhajanj med tem sklepom in Smernico (EU) 2015/510 (ECB/2014/60) ali Smernico ECB/2014/31, kakor ju nacionalne centralne banke držav članic, katerih valuta je euro, izvedejo na nacionalni ravni, prevlada ta sklep.

            V Frankfurtu na Majni, 10. avgusta 2018

                  Predsednik ECB

               Mario DRAGHI

            (1)  UL L 91, 2.4.2015, str. 3.

            (2)  UL L 240, 13.8.2014, str. 28.

            (3)  Sklep Evropske centralne banke (EU) 2016/1041 z dne 22. junija 2016 o primernosti tržnih dolžniških instrumentov, ki jih je izdala ali zanje v celoti jamči Helenska republika, in razveljavitvi Sklepa (EU) 2015/300 (ECB/2016/18) (UL L 169, 28.6.2016, str. 14).

            (4)  Dostopno na spletni strani ESM na naslovu www.esm.europa.eu.

            (5)  Smernica Evropske centralne banke (EU) 2016/65 z dne 18. novembra 2015 o odbitkih pri vrednotenju, ki se uporabljajo pri izvajanju okvira denarne politike Eurosistema (ECB/2015/35) (UL L 14, 21.1.2016, str. 30).


Odločba Komisije z dne 11/09/2018 o razglasitvi združljivosti koncentracije s skupnim trgom (Zadeva št. COMP/M.9074 - TOTAL S.A. / PONT SUR SAMBRE AND TOUL POWER) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2018/1255 z dne 18. septembra 2018 o imenovanju treh članov in štirih nadomestnih članov Odbora regij na predlog Slovaške republike

text:
                  20.9.2018

                  SL

                  Uradni list Evropske unije

                  L 237/9

         SKLEP SVETA (EU) 2018/1255
         z dne 18. septembra 2018
         o imenovanju treh članov in štirih nadomestnih članov Odbora regij na predlog Slovaške republike
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga Slovaške vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Nadomestnega člana Radoslava ČUHO je 17. februarja 2017 s Sklepom Sveta (EU) 2017/312 (4) zamenjal Miroslav BENKO.

                     (2)

                     Zaradi konca mandatov Pavola FREŠA, Augustína HAMBÁLEKA in Istvána ZACHARIAŠA so se sprostila tri mesta članov Odbora regij.

                     (3)

                     Zaradi konca mandatov Martina BERTE, Tiborja MIKUŠA, Miroslava BENKA in Richarda TAKÁČA so se sprostila štiri mesta nadomestnih članov Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se v Odbor regij imenujejo:

                        (a)

                        za člane:

                                    —

                                    Juraj DROBA, Chairman of Bratislava Self-Governing Region,

                                    —

                                    Rastislav TRNKA, Chairman of Košice Self-Governing Region,

                                    —

                                    József BERÉNYI, Vice-Chairman of Trnava Self-Governing Region,

                        (b)

                        za nadomestne člane:

                                    —

                                    Erika JURINOVÁ, Chairman of Žilina Self-Governing Region,

                                    —

                                    Jaroslav BAŠKA, Chairman of Trenčín Self-Governing Region,

                                    —

                                    Ján BELJAK, Member of Banská Bystrica Regional Parliament,

                                    —

                                    Jozef VISKUPIČ, Chairman of Trnava Self-Governing Region.

            Člen 2
            Ta sklep začne veljati na dan sprejetja.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

            (4)  Sklep Sveta (EU) 2017/312 z dne 17. februarja 2017 o imenovanju dveh članov in dveh nadomestnih članov Odbora regij na predlog Slovaške republike (UL L 45, 23.2.2017, str. 12).


title: Sklep Sveta (EU) 2018/1252 z dne 18. septembra 2018 o podpisu, v imenu Unije, Sporazuma v obliki izmenjave pisem med Evropsko unijo in Ljudsko republiko Kitajsko v zvezi s sporom DS492 Evropska unija – Ukrepi, ki vplivajo na tarifne koncesije za nekatere proizvode iz perutninskega mesa

text:
                  20.9.2018

                  SL

                  Uradni list Evropske unije

                  L 237/2

         SKLEP SVETA (EU) 2018/1252
         z dne 18. septembra 2018
         o podpisu, v imenu Unije, Sporazuma v obliki izmenjave pisem med Evropsko unijo in Ljudsko republiko Kitajsko v zvezi s sporom DS492 Evropska unija – Ukrepi, ki vplivajo na tarifne koncesije za nekatere proizvode iz perutninskega mesa
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 12. marca 2018 pooblastil Komisijo za začetek pogajanj o sporazumni rešitvi s Kitajsko v zvezi s postopki STO za reševanje spora DS492 Evropska unija – Ukrepi, ki vplivajo na tarifne koncesije za nekatere proizvode iz perutninskega mesa.

                     (2)

                     Pogajanja so se zaključila in Sporazum v obliki izmenjave pisem med Evropsko unijo in Kitajsko (v nadaljnjem besedilu: Sporazum) je bil parafiran 18. junija 2018.

                     (3)

                     Sporazum bi bilo treba podpisati v imenu Unije s pridržkom njegove poznejše sklenitve –

               SPREJEL NASLEDNJI SKLEP:

            Člen 1
            Podpis, v imenu Unije, Sporazuma v obliki izmenjave pisem med Evropsko unijo in Ljudsko republiko Kitajsko v zvezi s sporom DS492 Evropska unija – Ukrepi, ki vplivajo na tarifne koncesije za nekatere proizvode iz perutninskega mesa se odobri s pridržkom sklenitve navedenega sporazuma (1).

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.

            Člen 3
            Ta sklep začne veljati na dan sprejetja.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  Besedilo Sporazuma se bo objavilo skupaj s sklepom o sklenitvi sporazuma.


title: Sklep Sveta z dne 18. septembra 2018 o sprejetju stališča Sveta o predlogu spremembe proračuna Evropske unije št. 5 za proračunsko leto 2018

text:
                  20.9.2018

                  SL

                  Uradni list Evropske unije

                  C 335/1

         SKLEP SVETA
         z dne 18. septembra 2018
         o sprejetju stališča Sveta o predlogu spremembe proračuna Evropske unije št. 5 za proračunsko leto 2018
         (2018/C 335/01)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (1) in zlasti člena 44 Uredbe,
         ob upoštevanju naslednjega:

                     —

                     proračun Unije za proračunsko leto 2018 je bil dokončno sprejet 30. novembra 2017 (2),

                     —

                     Komisija je 10. julija 2018 predložila predlog spremembe proračuna št. 5 k splošnemu proračunu za proračunsko leto 2018 –

               SPREJEL NASLEDNJI SKLEP:

            Edini člen
            Stališče Sveta o predlogu spremembe proračuna Evropske unije št. 5 za proračunsko leto 2018 je bilo sprejeto 18. septembra 2018.
            Celotno besedilo si je mogoče prebrati na spletišču Sveta http://www.consilium.europa.eu/ ali ga od tam prenesti.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  UL L 193, 30.7.2018, str. 1.

            (2)  UL L 57, 28.2.2018, str. 1.


title: Sklep Sveta (EU) 2018/1279 z dne 18. septembra 2018 o stališču, ki se v imenu Evropske unije zastopa v Skupnem odboru, ustanovljenem na podlagi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika

text:
                  24.9.2018

                  SL

                  Uradni list Evropske unije

                  L 239/8

         SKLEP SVETA (EU) 2018/1279
         z dne 18. septembra 2018
         o stališču, ki se v imenu Evropske unije zastopa v Skupnem odboru, ustanovljenem na podlagi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (1) (v nadaljnjem besedilu: Sporazum) je bil podpisan 23. novembra 2017 v skladu s Sklepom Sveta (EU) 2017/2240 (2).

                     (2)

                     V skladu s členom 22 Sporazuma se členi 11 do 13 pred začetkom veljavnosti Sporazuma uporabljajo začasno od dneva podpisa Sporazuma.

                     (3)

                     Člen 12 Sporazuma ustanavlja Skupni odbor in določa, da sprejme svoj poslovnik.

                     (4)

                     Primerno je, da se določi stališče, ki se v imenu Unije zastopa v Skupnem odboru, saj bo poslovnik določil delovanje Skupnega odbora, odgovornega za upravljanje Sporazuma in zagotavljanje njegovega pravilnega izvajanja –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem odboru, ustanovljenem na podlagi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede sprejetja njegovega poslovnika, je podpreti, da Skupni odbor sprejme poslovnik, kot je določen v osnutku sklepa Skupnega odbora, priloženem temu sklepu.
            Predstavniki Unije v Skupnem odboru se lahko za manjše spremembe osnutka sklepa dogovorijo brez nadaljnjega sklepa Sveta.

            Člen 2
            Ta sklep začne veljati na dan sprejetja.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  UL L 322, 7.12.2017, str. 3.

            (2)  Sklep Sveta (EU) 2017/2240 z dne 10. novembra 2017 o podpisu, v imenu Unije, in o začasni uporabi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (UL L 322, 7.12.2017, str. 1).

            OSNUTEK
            SKLEP št. 1/2018 SKUPNEGA ODBORA, USTANOVLJENEGA NA PODLAGI SPORAZUMA MED EVROPSKO UNIJO IN ŠVICARSKO KONFEDERACIJO O POVEZAVI NJUNIH SISTEMOV TRGOVANJA Z EMISIJAMI TOPLOGREDNIH PLINOV
            z dne …
            o sprejetju poslovnika
            SKUPNI ODBOR JE –
            ob upoštevanju Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (1) in zlasti člena 12 Sporazuma,
            ob upoštevanju naslednjega:

                        (1)

                        Členi 11 do 13 Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (v nadaljnjem besedili: Sporazum) se od podpisa Sporazuma 23. novembra 2017 uporabljajo začasno.

                        (2)

                        V skladu s členom 12(1) Sporazuma se ustanovi Skupni odbor, sestavljen iz predstavnikov pogodbenic.

                        (3)

                        V skladu s členom 12(4) Sporazuma Skupni odbor sprejme svoj poslovnik.

                        (4)

                        V skladu s členom 12(5) Sporazuma se Skupni odbor lahko odloči ustanoviti pododbore ali delovne skupine, ki bi mu pomagali pri opravljanju njegovega dela –

                  SPREJEL NASLEDNJI SKLEP:

               Edini člen
               Sprejme se poslovnik Skupnega odbora, kot je določen v Prilogi k temu sklepu.

               Sestavljeno v angleščini v Zürichu,

                     Za Skupni odbor

                     Predsednik

                     Sekretar za Evropsko unijo

                     Sekretar za Švico

               (1)  UL L 322, 7.12.2017, str. 3.

            PRILOGA

               POSLOVNIK ODBORA ETS EVROPSKE UNIJE IN ŠVICE („SKUPNI ODBOR“)

               Člen 1
               Sestava Skupnega odbora

                  1.   Skupni odbor sestavljajo predstavniki Evropske komisije (v nadaljnjem besedilu: Komisija), ki ravnajo v imenu Evropske unije, na eni strani ter predstavniki Švicarske konfederacije (v nadaljnjem besedilu: Švica) na drugi strani. V nadaljnjem besedilu se za posamezno stran uporablja izraz „pogodbenica“, za obe strani pa „pogodbenici“.

                  2.   Predstavnike pogodbenic lahko spremljajo drugi uradniki, ki delujejo v imenu pogodbenic.

               Člen 2
               Predsedstvo

                  1.   Pogodbenici izmenično predsedujeta Skupnemu odboru vsakih 12 mesecev. V prvem koledarskem letu Skupnemu odboru predseduje Švica.

                  2.   Predsedujoča pogodbenica imenuje predsednika Skupnega odbora in njegovega namestnika.

                  3.   Predsednik usmerja delo Skupnega odbora.

               Člen 3
               Opazovalci
               Skupni odbor se lahko s skupnim soglasjem pogodbenic odloči, da na seje Skupnega odbora kot opazovalce povabi strokovnjake, tudi iz držav članic, ali predstavnike drugih organov, da bi zagotovili informacije o določenih temah. Skupni odbor se sporazume o pogojih, pod katerimi se lahko taki opazovalci udeležijo sej.

               Člen 4
               Sekretariat

                  1.   Uradnik Evropske komisije in uradnik švicarske vlade skupaj opravljata funkcijo sekretarjev Skupnega odbora.

                  2.   Sekretariat Skupnega odbora je odgovoren za komunikacijo med pogodbenicama, vključno za posredovanje dokumentov.

                  3.   Naloge sekretariata so v pristojnosti predsedujoče pogodbenice.

               Člen 5
               Seje Skupnega odbora

                  1.   Skupni odbor se sestaja po potrebi, načeloma enkrat na leto. Predsednik po posvetovanju s pogodbenicama skliče sejo Skupnega odbora, ki poteka ob skupno dogovorjenem času in na skupno dogovorjenem kraju. Če se pogodbenici strinjata, se lahko izvedejo tudi avdio- in videokonference. Predsednik na zahtevo Evropske unije ali Švice skliče izredno sejo Skupnega odbora. V skladu s členom 12(2) Sporazuma se Skupni odbor sestane v 30 koledarskih dneh po zahtevi.

                  2.   Skupni odbor se sestane v Bruslju ali Švici, odvisno od predsedujoče pogodbenice, razen če se pogodbenici dogovorita drugače.

                  3.   Predsednik predstavnikom pogodbenic pošlje obvestilo o sklicu seje, skupaj z osnutkom dnevnega reda in dokumentacijo za sejo, vsaj 30 koledarskih dni pred sejo. Dokumentacija za seje, sklicane v skladu s členom 12(2) Sporazuma, se razpošlje vsaj sedem koledarskih dni pred sejo.

                  4.   Predsednik lahko v soglasju s pogodbenicama skrajša roka iz odstavka 3, da bi upošteval zahteve posamezne zadeve.

                  5.   Predsednik je vsaj sedem koledarskih dni pred sejo obveščen o sestavi delegacije vsake pogodbenice.

                  6.   Seje Skupnega odbora niso javne, razen če pogodbenici odločita drugače.

               Člen 6
               Dnevni red

                  1.   Predsednik ob pomoči sekretarjev za vsako sejo sestavi začasni dnevni red.

                  2.   Vsaka pogodbenica lahko predlaga dodatne točke za vključitev na dnevni red. Vsaka takšna zahteva mora biti ustrezno utemeljena in v pisni obliki poslana predsedniku vsaj sedem koledarskih dni pred sejo.

                  3.   Skupni odbor potrdi dnevni red na začetku seje.

               Člen 7
               Delovne skupine Skupnega odbora

                  1.   Sestavo in delovanje delovnih skupin ali pododborov, ki se ustanovijo v skladu s členom 12(5) Sporazuma, določi Skupni odbor.

                  2.   Delovne skupine ali pododbori smiselno uporabljajo ta poslovnik.

                  3.   Delovne skupine ali pododbori delujejo pod vodstvom Skupnega odbora, ki mu poročajo po vsaki svoji seji. Niso pooblaščene za sprejemanje sklepov, lahko pa oblikujejo priporočila za Skupni odbor.

                  4.   Skupni odbor se lahko v skladu s členom 8 tega poslovnika odloči za spremembo ali prenehanje mandata delovnih skupin ali pododborov.

               Člen 8
               Sklepi in priporočila

                  1.   Skupni odbor sprejema sklepe in oblikuje priporočila s skupnim soglasjem pogodbenic v skladu s Sporazumom. Ti se naslovijo „sklep“ oziroma „priporočilo“, čemur sledijo zaporedna številka, datum sprejetja in navedba vsebine.

                  2.   Sklepe in priporočila Skupnega odbora podpišejo predsednik in sekretarja, nato pa se pošljejo pogodbenicama.

                  3.   Vsaka pogodbenica se lahko odloči za objavo sklepa ali priporočila, ki ga sprejme Skupni odbor, v svojem uradnem listu. Pogodbenici se medsebojno obvestita o svoji nameri za objavo sklepa ali priporočila.

                  4.   Skupni odbor lahko sklepe ali priporočila sprejme s pisnim postopkom, če se pogodbenici s tem strinjata. Pisni postopek je uradna izmenjava not med sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje, se morebitni pridržki ali spremembe sporočijo v roku, ki ni krajši od 30 koledarskih dni. Predsednik lahko ob posvetovanju s pogodbenicama ta rok skrajša, da se upoštevajo posebne okoliščine. Ko se o besedilu doseže dogovor, sklep ali priporočilo podpišejo predsednik in sekretarja.

                  5.   Sklepi Skupnega odbora, ki spreminjajo priloge k Sporazumu, se sprejmejo v verodostojnih jezikih Sporazuma.

                  6.   Med začasno uporabo členov 11–13 Sporazuma lahko Skupni odbor pripravi sklepe, ki so potrebni za izvajanje Sporazuma. Zavezujoč uraden sklep Skupnega odbora bo imel učinke samo po začetku veljavnosti Sporazuma.

               Člen 9
               Zapisnik

                  1.   Sekretariat pripravi osnutek zapisnika vsake seje. V njem so navedeni sprejeti sklepi in oblikovana priporočila. Osnutek zapisnika se predloži Skupnemu odboru v sprejetje. Potem ko Skupni odbor zapisnik sprejme, ga podpišejo predsednik in sekretarja.

                  2.   Osnutek zapisnika se pripravi v 21 koledarskih dneh po seji in se predloži v odobritev Skupnemu odboru bodisi po pisnem postopku bodisi na naslednji seji Skupnega odbora.

               Člen 10
               Korespondenca
               Vsa korespondenca, ki se pošlje predsedniku Skupnega odbora ali jo pošlje predsednik Skupnega odbora, se pošlje sekretariatu Skupnega odbora.

               Člen 11
               Redna izmenjava informacij in posvetovanje

                  1.   V skladu s členom 10(2) Sporazuma pogodbenica obvesti drugo pogodbenico o pripravi zakonodaje na področju, ki zadeva ta sporazum.

                  2.   V ta namen prek sekretariata Skupnega odbora med pogodbenicama potekata redna izmenjava informacij in posvetovanje.

               Člen 12
               Zaupnost
               Kadar pogodbenica Skupnemu odboru predloži informacije, ki so označene kot zaupne, druga pogodbenica navedene informacije obravnava kot take.

               Člen 13
               Stroški
               Vsaka pogodbenica krije svoje stroške v zvezi z udeležbo na sejah Skupnega odbora in delovnih skupin ali pododborov.

               Člen 14
               Sprememba
               Ta poslovnik se lahko spremeni s sklepom Skupnega odbora v skladu s členom 8.

               Člen 15
               Začasna uporaba
               V času začasne uporabe členov 11–13 Sporazuma se ta poslovnik uporablja smiselno.


Odločba Komisije z dne 17/09/2018 o razglasitvi združljivosti koncentracije s skupnim trgom (Zadeva št. COMP/M.9024 - ABRY PARTNERS / LINK MOBILITY) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/09/2018 o razglasitvi združljivosti koncentracije s skupnim trgom (Zadeva št. COMP/M.9069 - Selkie Investments Midstream Bidco / North Sea Midstream Partners) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 08/05/2018 o razglasitvi združljivosti koncentracije s skupnim trgom (Zadeva št. COMP/M.8770 - Prysmian S.p.A. / General Cable Corporation) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/09/2018 o razglasitvi združljivosti koncentracije s skupnim trgom (Zadeva št. COMP/M.9006 - Deutsche Asphalt GmbH / Johann Bunte Bauunternehmung GmbH & Co. KG) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 21/09/2018 o razglasitvi združljivosti koncentracije s skupnim trgom (Zadeva št. COMP/M.8236 - Vossloh Rail Services GmbH / Rhomberg Sersa Rail Holding GmbH / Rhomberg Sersa Service GmbH) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 18/09/2018 o razglasitvi združljivosti koncentracije s skupnim trgom (Zadeva št. COMP/M.9090 - Public Section Pension Investment Board / British Columbia Investment Management Corporation / Island Timberlands Limited Partnership) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Evropskega parlamenta (EU, Euratom) 2018/1358 z dne 18. aprila 2018 o razrešnici glede izvrševanja proračuna Evropskega azilnega podpornega urada za proračunsko leto 2016

text:
               3.10.2018

               SL

               Uradni list Evropske unije

               L 248/195

      SKLEP EVROPSKEGA PARLAMENTA (EU, EURATOM) 2018/1358
      z dne 18. aprila 2018
      o razrešnici glede izvrševanja proračuna Evropskega azilnega podpornega urada za proračunsko leto 2016
      EVROPSKI PARLAMENT,

                  —

                  ob upoštevanju končnega zaključnega računa Evropskega azilnega podpornega urada za proračunsko leto 2016,

                  —

                  ob upoštevanju poročila Računskega sodišča o zaključnem računu Evropskega azilnega podpornega urada za proračunsko leto 2016 z odgovorom urada (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 20. februarja 2018 o podelitvi razrešnice uradu glede izvrševanja proračuna za proračunsko leto 2016 (05941/2018 – C8-0087/2018),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3) in zlasti člena 208,

                  —

                  ob upoštevanju Uredbe (EU) št. 439/2010 Evropskega parlamenta in Sveta z dne 19. maja 2010 o ustanovitvi Evropskega azilnega podpornega urada (4) in zlasti člena 36,

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5) in zlasti člena 108,

                  —

                  ob upoštevanju člena 94 in Priloge IV Poslovnika,

                  —

                  ob upoštevanju poročila Odbora za proračunski nadzor ter mnenja Odbora za državljanske svoboščine, pravosodje in notranje zadeve (A8-0083/2018),

                  1.

                  odloži podelitev razrešnice izvršnemu direktorju Evropskega azilnega podpornega urada glede izvrševanja proračuna urada za proračunsko leto 2016;

                  2.

                  navaja svoje pripombe v spodnji resoluciji;

                  3.

                  naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega azilnega podpornega urada, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL C 417, 6.12.2017, str. 79.

         (2)  Glej opombo 1.

         (3)  UL L 298, 26.10.2012, str. 1.

         (4)  UL L 132, 29.5.2010, str. 11.

         (5)  UL L 328, 7.12.2013, str. 42.


title: Sklep Evropskega parlamenta (EU, Euratom) 2018/1322 z dne 18. aprila 2018 o zaključnem računu za splošni proračun Evropske unije za proračunsko leto 2016, oddelek III – Komisija

text:
               3.10.2018

               SL

               Uradni list Evropske unije

               L 248/115

      SKLEP EVROPSKEGA PARLAMENTA (EU, EURATOM) 2018/1322
      z dne 18. aprila 2018
      o zaključnem računu za splošni proračun Evropske unije za proračunsko leto 2016, oddelek III – Komisija
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2016 (1),

                  —

                  ob upoštevanju konsolidiranega zaključnega računa Evropske unije za proračunsko leto 2016 (COM(2017) 365 – C8-0247/2017) (2),

                  —

                  ob upoštevanju poročila Komisije o nadaljnjem ukrepanju na podlagi razrešnice za proračunsko leto 2015 (COM(2017) 379),

                  —

                  ob upoštevanju letnega poročila Komisije o upravljanju in smotrnosti izvrševanja proračuna EU za leto 2016 (COM(2017) 351),

                  —

                  ob upoštevanju letnega poročila Komisije organu, ki da razrešnico, o notranjih revizijah, opravljenih leta 2016 (COM(2017) 497), in delovnega dokumenta služb Komisije, ki mu je priložen (SWD(2017) 306),

                  —

                  ob upoštevanju letnega poročila Računskega sodišča glede izvrševanja proračuna za proračunsko leto 2016 z odgovori institucij (3) in posebnih poročil Računskega sodišča,

                  —

                  ob upoštevanju izjave o zanesljivosti (4) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju priporočila Sveta z dne 20. februarja 2018 o podelitvi razrešnice Komisiji glede izvrševanja proračuna za proračunsko leto 2016 (05940/2018 – C8-0042/2018),

                  —

                  ob upoštevanju priporočila Sveta z dne 20. februarja 2018 o podelitvi razrešnice izvajalskim agencijam glede izvrševanja proračuna za proračunsko leto 2016 (05942/2018 – C8-0043/2018),

                  —

                  ob upoštevanju členov 317, 318 in 319 Pogodbe o delovanju Evropske unije,

                  —

                  ob upoštevanju člena 106(a) Pogodbe o ustanovitvi Evropske skupnosti za atomsko energijo,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (5) in zlasti členov 62, 164, 165 in 166,

                  —

                  ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (6) in zlasti člena 14(2) in (3),

                  —

                  ob upoštevanju člena 93 in Priloge IV Poslovnika,

                  —

                  ob upoštevanju poročila Odbora za proračunski nadzor in mnenj drugih zadevnih odborov (A8-0137/2018),

                  1.

                  odobri zaključni račun za splošni proračun Evropske unije za proračunsko leto 2016;

                  2.

                  navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2016, oddelek III – Komisija in izvajalske agencije, ter v resoluciji z dne 18. aprila 2018 o posebnih poročilih Evropskega računskega sodišča v okviru razrešnice Komisiji za proračunsko leto 2016 (7);

                  3.

                  naroči svojemu predsedniku, naj ta sklep posreduje Svetu, Komisiji in Računskemu sodišču ter nacionalnim parlamentom in nacionalnim ter regionalnim revizijskim institucijam držav članic in poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL L 48, 24.2.2016.

         (2)  UL C 323, 28.9.2017, str. 1.

         (3)  UL C 322, 28.9.2017, str. 1.

         (4)  UL C 322, 28.9.2017, str. 10.

         (5)  UL L 298, 26.10.2012, str. 1.

         (6)  UL L 11, 16.1.2003, str. 1.

         (7)  Sprejeta besedila, P8_TA(2018)0122 (glej stran 71 tega Uradnega lista).


title: Sklep Evropskega parlamenta (EU) 2018/1444 z dne 18. aprila 2018 o zaključnem računu Skupnega podjetja ECSEL za proračunsko leto 2016

text:
               3.10.2018

               SL

               Uradni list Evropske unije

               L 248/364

      SKLEP EVROPSKEGA PARLAMENTA (EU) 2018/1444
      z dne 18. aprila 2018
      o zaključnem računu Skupnega podjetja ECSEL za proračunsko leto 2016
      EVROPSKI PARLAMENT,

                  —

                  ob upoštevanju končnega zaključnega računa Skupnega podjetja ECSEL za proračunsko leto 2016,

                  —

                  ob upoštevanju poročila Računskega sodišča o zaključnem računu Skupnega podjetja ECSEL za proračunsko leto 2016, skupaj z odgovorom skupnega podjetja (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 20. februarja 2018 o podelitvi razrešnice skupnemu podjetju glede izvrševanja proračuna za proračunsko leto 2016 (05943/2018 – C8-0096/2018),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3) in zlasti člena 209,

                  —

                  ob upoštevanju Uredbe Sveta (EU) št. 561/2014 z dne 6. maja 2014 o ustanovitvi Skupnega podjetja ECSEL (4) in zlasti člena 12,

                  —

                  ob upoštevanju Delegirane uredbe Komisije (EU) št. 110/2014 z dne 30. septembra 2013 o vzorčni finančni uredbi za subjekte javno-zasebnega partnerstva iz člena 209 Uredbe (EU, Euratom) št. 966/2012 Evropskega parlamenta in Sveta (5),

                  —

                  ob upoštevanju člena 94 in Priloge IV Poslovnika,

                  —

                  ob upoštevanju poročila Odbora za proračunski nadzor (A8-0072/2018),

                  1.

                  odobri zaključni račun Skupnega podjetja ECSEL za proračunsko leto 2016;

                  2.

                  naroči svojemu predsedniku, naj ta sklep posreduje izvršnemu direktorju Skupnega podjetja ECSEL, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL C 426, 12.12.2017, str. 23.

         (2)  Glej opombo 1.

         (3)  UL L 298, 26.10.2012, str. 1.

         (4)  UL L 169, 7.6.2014, str. 152.

         (5)  UL L 38, 7.2.2014, str. 2.


title: Sklep Evropskega parlamenta (EU) 2018/1384 z dne 18. aprila 2018 o zaključnem računu Evropskega organa za zavarovanja in poklicne pokojnine za proračunsko leto 2016

text:
               3.10.2018

               SL

               Uradni list Evropske unije

               L 248/251

      SKLEP EVROPSKEGA PARLAMENTA (EU) 2018/1384
      z dne 18. aprila 2018
      o zaključnem računu Evropskega organa za zavarovanja in poklicne pokojnine za proračunsko leto 2016
      EVROPSKI PARLAMENT,

                  —

                  ob upoštevanju končnega zaključnega računa Evropskega organa za zavarovanja in poklicne pokojnine za proračunsko leto 2016,

                  —

                  ob upoštevanju poročila Računskega sodišča o zaključnem računu Evropskega organa za zavarovanja in poklicne pokojnine za proračunsko leto 2016 z odgovorom organa (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 20. februarja 2018 o podelitvi razrešnice organu glede izvrševanja proračuna za proračunsko leto 2016 (05941/2018 – C8-0082/2018),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3) in zlasti člena 208,

                  —

                  ob upoštevanju Uredbe (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (4) in zlasti člena 64,

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5) in zlasti člena 108,

                  —

                  ob upoštevanju člena 94 in Priloge IV Poslovnika,

                  —

                  ob upoštevanju poročila Odbora za proračunski nadzor ter mnenja Odbora za ekonomske in monetarne zadeve (A8-0088/2018),

                  1.

                  odobri zaključni račun Evropskega organa za zavarovanja in poklicne pokojnine za proračunsko leto 2016;

                  2.

                  naroči svojemu predsedniku, naj ta sklep posreduje izvršnemu direktorju Evropskega organa za zavarovanja in poklicne pokojnine, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL C 417, 6.12.2017, str. 126.

         (2)  Glej opombo 1.

         (3)  UL L 298, 26.10.2012, str. 1.

         (4)  UL L 331, 15.12.2010, str. 48.

         (5)  UL L 328, 7.12.2013, str. 42.